Акафист Пресвятей Богородице иконы Ея ради, Жировицкая именуемыя.

Кондак 1

Избра́нней от всех родо́в Цари́це и Влады́чице похва́льныя пе́сни принесе́м, яќо хода́таице и засту́пнице ро́да христиа́нскаго, Ты же, яко блага́я предста́тельница пред Го́сподем, умоли́ Сы́на Твоего́ и Бо́га на́шего дарова́ти нам насле́дие благ ве́чных, да ра́дующеся о Тебе́ взыва́ем: Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Икос 1

Арха́нгел Гаврии́л, с небесе́ по́сланный к Тебе́, Де́во чи́стая, веща́ Ти: Ра́дуйся, Благода́тная, Госпо́дь с Тобо́ю! Мы же, благода́тиею Бо́жиею чрез Тебе́ озаре́ннии, восхваля́ем Тя пе́сньми сицевы́ми:

Ра́дуйся, пре́жде веко́в Сове́том Бо́жиим предызбра́нная;

ра́дуйся, А́гнице, А́гнца Бо́жия ро́ждшая.

Ра́дуйся, сокро́вищнице спасе́ния на́шего, превы́шшая сил А́нгельских;

ра́дуйся, Отрокови́це пренепоро́чная и Ма́терь Све́та.

Ра́дуйся, горо́ несеко́мая, исто́чник воды́ живы́я источи́вшая;

ра́дуйся, раю́ цветоно́сный, Боже́ственное Дре́во жи́зни произрасти́вшая.

Ра́дуйся, Богообра́дованная Ма́ти, ра́дость Не́бу и земли́ ро́ждшая;

ра́дуйся, си́лою Всевы́шняго осене́нная, Боже́ственный Клас прозя́бшая.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 2

Ви́дящи ве́рная ча́да Твоя́, в беда́х жите́йских уныва́ющая и по́мощи Небе́сныя от Тебе́ тре́бующая, Ты, Богома́ти, наде́ждо христиа́ном, чуде́сным явле́нием близ ве́си Жиро́вицкия святы́я ико́ны Твоея́ испо́лнила еси́ ра́дости и весе́лия сердца́ всех в ско́рби припа́дающих к Тебе́, да благода́рственно вопию́т о Тебе́ Бо́гу: Аллилу́иа.

Икос 2

Ра́зумом не уразуме́в та́йны чуде́снаго явле́ния на дре́ве ико́ны Твоея́, Пречи́стая Влады́чице, скры боля́рин Со́лтан в ковче́жце явле́нный Тобо́ю о́браз. Ты же, Де́во Богоро́дице, сугу́бым явле́нием на том же дре́ве ико́ны сея́ вразуми́ла еси́ его́, да вси позна́ют дар милосе́рдия, лю́дем Тобо́ю низпосыла́емый, и в весе́лии возопию́т:

Ра́дуйся, кла́дезю живы́й неисчерпа́емыя ра́дости;

ра́дуйся, цве́те благоуха́нный неизрече́нныя сла́дости.

Ра́дуйся, явле́нием ико́ны Твоея́ на дре́ве нас кре́пко огражда́ющая;

ра́дуйся, благода́тию от нея́, а́ки от дре́ва жи́зни, нас сладкопита́ющая.

Ра́дуйся, ми́лости заблу́ждших не лиша́ющая;

ра́дуйся, покро́вом Твои́м всех осеня́ющая.

Ра́дуйся, гла́су моле́ния скорбя́щих послу́шная;

ра́дуйся, Ма́ти милосе́рдия неоску́днаго.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 3

Си́лою вразумле́ния о явле́нии чудотво́рныя ико́ны Твоея́ просвеще́нный, позна́ боля́рин Со́лтан, я́ко ико́на сия́ стра́ждущим во утеше́ние Тобо́ю свы́ше низпо́слана бысть, и, сле́зно сокруша́яся о неразу́мии свое́м, воздви́же храм на ме́сте явле́ния ея́, да вси лю́дие, Бо́гу воздаю́т непреста́нную о Тебе́ хвалу́: Аллилу́иа.

Икос 3

Иму́щи бога́тство милосе́рдия неизрече́нное, не отри́нула еси́ промышле́нием избра́нных Твои́х, в ско́рби ве́лией су́щих. Егда́ бо храм, иде́же бе ико́на Твоя́ пречестна́я, огне́м попале́н бысть, Ты, Всеблага́я уте́шительнице, сохрани́ла еси́ о́браз Твой от огня́ неврежде́н, па́ки яви́ла еси́ на ка́мени близ хра́ма огне́м сожже́ннаго. Лю́дие же, узре́вше таково́е чу́до, воспе́ша Ти хвале́бную песнь сицеву́ю:

Ра́дуйся, Купино́ неопали́мая, во огни́ пречестны́й Свой о́браз сохра́ншая;

ра́дуйся, ско́рбныя лю́ди Твоя́ чудотво́рныя ико́ны не лиши́вшая.

Ра́дуйся, кро́вом крилу́ Твое́ю христиа́н покрыва́ющая;

ра́дуйся, предста́тельством Твои́м святы́ни охраня́ющая.

Ра́дуйся, на ка́мени пречестны́й Твой о́браз па́ки яви́вшая;

ра́дуйся, вразумле́нием Твои́м на ка́мени ве́ры стопы́ на́ша утверди́вшая.

Ра́дуйся, я́ко сте́ну неруши́мую Тебе́ стяжа́хом;

ра́дуйся, я́ко благомо́щную покрови́тельницу Тя позна́хом.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 4

Бу́рею страсте́й и искуше́ний одержи́мии ве́рнии Твои́, моля́щеся пред чудотво́рною ико́ною Твое́ю, поко́й и душе́вную ра́дость обрета́ют. Ты бо, Де́во чи́стая, христиа́н путеводи́тельнице, му́дро и пра́во путь жития́ ше́ствовати наставля́еши, да вси богокра́сною пе́снию восхваля́ют Бо́га, пою́ще: Аллилу́иа.

Икос 4

Слы́шавше лю́дие, я́ко явле́нная Тобо́ю ико́на да́ром чуде́с преизбы́точествует, с ве́рою и упова́нием на милосе́рдие Твое́ к ней притека́ют и, бога́тством щедро́т Твои́х обогати́вшеся, воспева́ют Ти хвалу́ такову́ю:

Ра́дуйся, мо́ре щедро́т христиа́ном излива́ющая;

ра́дуйся, ра́дость всему́ ми́ру принося́щая.

Ра́дуйся, свяще́нное прибе́жище ве́рных;

ра́дуйся, пода́тельнице благ ве́чных.

Ра́дуйся, услади́тельнице го́рестей на́ших;

ра́дуйся, кре́пкое воста́ние па́дших.

Ра́дуйся, изнемога́ющих засту́пнице и укрепле́ние;

ра́дуйся, в страда́ниих на́ших при́сное утеше́ние.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 5

Боготе́чней звезде́, с восто́ка возсия́вшей, подо́бна бы́ла еси́, Пресвята́я Де́во, егда́ в лучеза́рнем сия́нии а́ки Жена́ красоты́ неизрече́нныя яви́лася еси́ де́тем, указу́ющи ме́сто явле́ния пречестны́я ико́ны Твоея́, чуде́сно Тобо́ю от огня́ сохране́нныя. Не лиши́ла еси́ и ма́лых сих Твоея́ благосты́ни, поуча́ющи их о вели́цем милосе́рдии Твое́м, да, подража́юще де́тем изра́илевым, восклица́вшим Христу́: «Оса́нна», – воспою́т хвалу́ Бо́гу: Аллилу́иа.

Икос 5

Ви́деша вси стра́нное и пресла́вное чу́до, ико́ною Твое́ю явля́емое, Пречи́стая: деви́ца не́кая Ири́на, боле́знию подви́гшися к поклоне́нию святы́не Твое́й, на пути́ у́мре, и егда́ и́ноцы нача́ша сверша́ти отпева́ние ея́ пред ико́ною Твое́ю, ди́вно воскре́се, и вси лю́дие со тре́петом восклица́ху:

Ра́дуйся, Сло́во жи́зни пло́тию роди́вшая;

ра́дуйся, ме́ртвую рабу́ Твою́ воскреси́вшая.

Ра́дуйся, ковче́же жи́зни на́шея, от пото́па сме́ртнаго нас сохраня́яй;

ра́дуйся, ра́зуме пресве́тлый, жи́зни ве́чныя позна́ние нам да́руяй.

Ра́дуйся, ико́ною Твое́ю исто́чники чуде́с ве́лиих нам явля́ющая;

ра́дуйся, тьму лю́тых обстоя́ний от почита́ющих ю отгоня́ющая.

Ра́дуйся, зна́меньми непостижи́мыми моля́щихся Ти ободря́ющая;

ра́дуйся, ма́терними щедро́тами всех прибега́ющих к Тебе́ посеща́ющая.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 6

Пропове́дницы благосты́ни Твоея́ яви́шася вси притека́ющии к цельбоно́сней ико́не Твое́й, Влады́чице. Не отри́нула бо еси́ никого́же, в те́плей моли́тве ру́це свои́ к ней простира́юща, да позна́вшии си́лу да́ра чуде́снаго Бо́гу благода́рственную песнь возопию́т: Аллилу́иа.

Икос 6

Возсия́вшая луча́ светоза́рная яви́ся всечестна́я оби́тель Жиро́вицкая, под кро́вом святы́ни Твоея́, Богома́ти, воздви́гнутая и путь жития́ благонра́внаго озаря́ющая. Сей бо дом по́двигов и́ноческих и учи́лище боже́ственнаго разуме́ния освети́ зе́млю на́шу луча́ми и́стиннаго богове́дения, да вси Тебе́, о До́ме Прему́дрости седмисто́лпный, та́ко воспою́т в пе́снех достохва́льных:

Ра́дуйся, заре́ Со́лнца незаходи́маго;

ра́дуйся, Богороди́тельнице Све́та непостижи́маго.

Ра́дуйся, ле́ствице, к небеси́ возводя́щая;

ра́дуйся, нему́дрых ра́зумом боже́ственным умудря́ющая.

Ра́дуйся, учи́лищ благоче́стия в стране́ на́шей насади́тельнице;

ра́дуйся, в позна́нии за́поведей Христо́вых прему́драя руководи́тельнице.

Ра́дуйся, ду́ши ве́рных благода́тно насыща́ющая;

ра́дуйся, ве́рныя млеко́м прему́дрости пита́ющая.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 7

Хотя́ще возда́ти поклоне́ние ико́не Твое́й, мно́гими чудесы́ просия́вшей, посеща́ху оби́тель Жиро́вицкую не то́кмо худоро́днии, но и ца́рие зе́мстии, припа́дающе к пречи́стому Твоему́ о́бразу, Влады́чице, и, ча́юще от Тебе́ вели́кия и бога́тыя ми́лости, приноша́ху Ти песнь хвале́бную и Бо́гови воспева́ху: Аллилу́иа.

Икос 7

Ди́вное вои́стину промышле́ние яви́ла еси́, Влады́чице, ве́рным Твои́м; егда́ бо оби́тель Жиро́вицкая ле́стию и наси́лием от Правосла́вия отто́ржена бысть, заступле́нием Твои́м па́ки возврати́ся лю́дем правосла́вным. Сего́ ра́ди вси пра́выя ве́ры покло́нницы притеко́ша к пречи́стому о́бразу Твоему́, и с весе́лием воспе́ша:

Ра́дуйся, в ско́рбных обстоя́ниих наде́жное прибе́жище;

ра́дуйся, и́щущим спасе́ния ти́хое приста́нище.

Ра́дуйся, со апо́столы ве́ры Христо́вы насади́тельнице;

ра́дуйся, глубине́ сло́ва Бо́жия прему́драя учи́тельнице.

Ра́дуйся, све́тильниче Трисо́лнечнаго Све́та, и́стиною нас озаря́яй;

ра́дуйся, сто́лпе о́гненный, путь пра́выя ве́ры нам показу́яй.

Ра́дуйся, от па́губных уче́ний на́ше охране́ние;

ра́дуйся, душевре́дных уче́ний посрамле́ние.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 8

Стра́нная и пресла́вная чудеса́ позна́ша о Тебе́, Богома́ти, ве́рнии Твои́, я́ко не то́кмо ико́ною Твое́ю благода́ть им явля́еши, но и вода́м исто́чника, на ме́сте явле́ния происте́кшаго, дар неду́ги исцеля́ти подае́ши, да вси, вели́кую и бога́тую ми́лость от Тебе́ восприи́мше, воспою́т хвале́бную песнь Бо́гови: Аллилу́иа.

Икос 8

Вси, к покро́ву Твоему́ прибега́ющии, ско́рое услы́шание и те́плое заступле́ние обрета́ют: Ты бо, Богома́ти, ско́рби ма́терния при Кресте́ Сы́на Твоего́ восприи́мшая, ве́си тяготу́ скорбе́й на́ших. Те́мже к Тебе́, Ма́ти, в ско́рби искуше́нней, я́ко о́бщницы ско́рби и страда́ний Сы́на Твоего́, та́ко взыва́ем:

Ра́дуйся, ненаде́янных наде́яние;

ра́дуйся, ско́рбных утеше́ние.

Ра́дуйся, печа́ли на́ша утоля́ющая;

ра́дуйся, всему́ ми́ру ра́дость да́рующая.

Ра́дуйся, в беда́х су́щим ру́ку по́мощи ско́ро подаю́щая;

ра́дуйся, ма́тернюю любо́вь и милосе́рдие нам явля́ющая.

Ра́дуйся, пред Бо́гом на́ша моли́твеннице и засту́пнице;

ра́дуйся, в напа́стех превели́кая защи́тнице.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 9

Вся А́нгельская во́инства Тебе́, Богома́ти, я́ко вы́шшую Небе́с и чи́стшую све́тлостей со́лнечных, ублажа́ют: Бо́га бо зачала́ еси́ пло́тию и Све́та све́тов родила́ еси́. Те́мже и мы, земноро́днии, я́ко честне́йшую Херуви́м и сла́внейшую без сравне́ния Серафи́м, велича́юще Тя, вопие́м о Тебе́ Бо́гови: Аллилу́иа.

Икос 9

Вети́йство вся́кое земноро́дных не довле́ет к прославле́нию ико́ны, Тобо́ю явле́нныя, от нея́же, я́ко от приснотеку́щаго исто́чника, прибега́ющии оби́лие благ почерпа́ют. Те́мже, недоумева́юще восхвали́ти Тя по достоя́нию, яко первоисто́чник благ сих, со умиле́нием се́рдца взыва́ем си́це:

Ра́дуйся, домострои́тельнице на́шего спасе́ния, житие́ на́ше до́бре устроя́ющая;

ра́дуйся, путеводи́тельнице, к Небе́сному Оте́честву нас возводя́щая.

Ра́дуйся, благи́х вино́вная, гре́шники благ ве́чных не лиша́ющая;

ра́дуйся, предста́тельнице на́ша пред Бо́гом, пра́ведный гнев Бо́жий на ми́лость претворя́ющая.

Ра́дуйся, су́етная ми́ра сего́ презира́ти нас науча́ющая;

ра́дуйся, к любви́ боже́ственней нас привлека́ющая.

Ра́дуйся, от всех бед ско́рое избавле́ние;

ра́дуйся, отча́янных наде́жное спасе́ние.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 10

Спасти́ся хотя́щим нам и под кров Твой прибега́ющим, бу́ди, Пресвята́я Де́во, помо́щница неоску́дная. Сохрани́ нас от бед и напа́стей, наипа́че же от паде́ния грехо́внаго и отча́яния, да, преуспева́юще в доброде́телех Христо́вых, с ра́достию о преди́внем Твое́м заступле́нии благода́рственно возопие́м: Аллилу́иа.

Икос 10

Стена́ кре́пкая Це́ркви Правосла́вней была́ еси́, Пресвята́я Де́во, во дни тя́жких испыта́ний ея́; те́мже мо́лим Тя: заступи́, покры́й и соблюди́ ю́ и во вся дни от враг злоко́зненных, возстаю́щих на ню, да вси ра́достно о Тебе́ возопие́м:

Ра́дуйся, Це́ркви Христо́вы огражде́ние и Правосла́вия побо́рнице;

ра́дуйся, я́ко заступле́нием Твои́м Це́рковь Христо́ва све́тло красу́ется.

Ра́дуйся, я́ко отсту́пницы ве́ры оте́ческия Тобо́ю вразумля́ются;

ра́дуйся, я́ко Тобо́ю ко́зни враго́в Правосла́вия посрамля́ются.

Ра́дуйся, я́ко вразумле́нием Твои́м и́стинная ве́ра в стране́ на́шей насажда́ется;

ра́дуйся, я́ко распыха́ющаяся на ню зло́ба вра́жия утиша́ется.

Ра́дуйся, тве́рдое Правосла́вия укрепле́ние;

ра́дуйся, ерети́чествующих посрамле́ние.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 11

Пе́ние сладча́йшее не довле́ет восхвали́ти по достоя́нию щедро́ты Твоя́, Пречи́стая, несть бо ра́зума, могу́ща позна́ти глубину́ милосе́рдия Твоего́, ниже́ сло́ва, досто́йно воспева́юща Тя. Оба́че, бла́гая су́щи, приими́ и на́ша убо́гая хвале́ния, да и мы, вели́чие Твое́ прославля́юще, воспое́м о Тебе́ песнь Бо́гу: Аллилу́иа.

Икос 11

Светоза́рными луча́ми, пречи́стому о́бразу Твоему́ прису́щими, озари́, Влады́чице, путь жития́ на́шего приско́рбный, да вси от бед и лю́тых напа́стей Тобо́ю изба́вленнии, возмо́жем пра́во ходи́ти в зако́не Госпо́дни, благодаря́ще Тя и пою́ще си́це:

Ра́дуйся, чудесы́ Твои́ми, я́ко омофо́ром, нас покрыва́ющая;

ра́дуйся, безчи́сленныя щедро́ты всем подава́ющая.

Ра́дуйся, стра́сти на́ша и по́мыслы утиша́ющая;

ра́дуйся, боле́зни теле́сныя и душе́вныя исцеля́ющая.

Ра́дуйся, Твои́м хода́тайством от всех бед избавля́ющая;

ра́дуйся, от ско́рби и печа́ли ско́ро нас изыма́ющая.

Ра́дуйся, вдов заступле́ние и си́рых призре́ние;

ра́дуйся, ю́ных исправле́ние и ста́рцев утеше́ние.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 12

Благода́ть с небесе́ от Бо́га испроси́ нам, Влады́чице, к пречи́стому о́бразу Твоему́ притека́ющим и Тебе́, Ма́терь Све́та, в пе́снех велича́ющим, да, осеня́еми покро́вом Твои́м, во вся́ком благоче́стии и чистоте́ поживе́м и Престо́лу Царя́ Сла́вы неосужде́нно предста́нем, пою́ще о Тебе́ хвале́бную песнь: Аллилу́иа.

Икос 12

Пою́ще вели́чия Твоя́, Пресвята́я Де́во, восхваля́ем Тя вси и, я́ко тве́рдую предста́тельницу спасе́ния на́шего, усе́рдно мо́лим: бу́ди нам во вся́ком де́ле бла́зе помо́щница и услы́ши нас, уми́льно взыва́ющих Ти:

Ра́дуйся, пра́ваго пути́ ко Христу́ прему́драя указа́тельнице;

ра́дуйся, чистоты́ и целому́дрия преди́вная охрани́тельнице.

Ра́дуйся, а́лчущих и жа́ждущих пра́вды пита́тельнице;

ра́дуйся, и́щущим предста́тельства Твоего́ неусы́пная засту́пнице.

Ра́дуйся, изнемога́ющим поможе́ние;

ра́дуйся, всему́ ми́ру защище́ние.

Ра́дуйся, на всех путе́х жи́зни нас огражда́ющая;

ра́дуйся, при исхо́де на́шем от духо́в зло́бы защища́ющая.

Ра́дуйся, Премилосе́рдая Влады́чице, предста́тельство на́ше и всера́достное заступле́ние.

Кондак 13

О́, Пресвята́я Влады́чице, Де́во Богоро́дице, А́нгельскими чи́нми на небеси́ песносло́вимая, приими́ и от нас, недосто́йных раб Твои́х, сие́ ма́лое моле́ние, в похвалу́ Тебе́ приноси́мое, и, от паде́ний грехо́вных избавля́ющи, насле́дники ны Ца́рствия Небе́снаго соде́лай, да с Тобо́ю во ве́ки пое́м Бо́гу: Аллилу́иа.

Молитва

О́, Премилосе́рдая Госпоже́, Де́во Богоро́дице! Ки́има устна́ма прикосну́ся ко святы́ни Твое́й или́ ки́ими словесы́ испове́м щедро́ты Твоя́, лю́дем явля́емыя; никто́же бо, притека́яй к Тебе́, отхо́дит тощь и не услы́шан. От ю́ности моея́ взыска́х по́мощи и заступле́ния Твоего́ и николи́же лише́н бых милосе́рдия Твоего́. Зри́ши, Госпоже́, ско́рби се́рдца моего́ и я́звы души́ моея́ ве́си. И ны́не, коленопреклоне́нно предстоя́ пред пречи́стым Твои́м о́бразом, моле́ния моя́ приношу́ Ти. Не лиши́ мя всеси́льнаго хода́тайства Твоего́ в день ско́рби моея́ и в день печа́ли моея́ заступи́ мя. То́ка слез мои́х не отврати́ся, Влады́чице, и ра́дости мое́ се́рдце испо́лни. Прибе́жище и предста́тельство бу́ди мне, Ми́лостивая, и све́та Твоего́ заря́ми ум мой просвети́. И не то́кмо о себе́ молю́ Тя, но и о лю́дех, притека́ющих к заступле́нию Твоему́. Це́рковь Сы́на Твоего́ во бла́гости соблюди́ и огради́ ю́ от злоко́зненных наве́тов враг, возстаю́щих на ню. Архипа́стырем на́шим посли́ по́мощь Твою́ во апо́стольстве и сохрани́ их здра́вы, долгоде́нствующи, пра́во пра́вящи сло́во и́стины Госпо́дни. Па́стырем испроси́ у Бо́га Сы́на Твоего́ ре́вность и бде́ние о душа́х вруче́ннаго им ста́да слове́снаго, дух ра́зума и благоче́стия, чистоты́ и пра́вды боже́ственныя им низпосли́. Испроси́ та́кожде, Влады́чице, у Го́спода власте́м предержа́щим и градоправи́телем му́дрость и си́лу, судия́м пра́вду и нелицеприя́тие, всем же притека́ющим к Тебе́ дух целому́дрия, смиренному́дрия, терпе́ния и любве́. Еще же молю́ Тя, Премилосе́рдая, осени́ страну́ на́шу кро́вом Твоея́ благосты́ни и изба́ви ю́ от бе́дствий стихи́йных, наше́ствия иноплеме́нников и междоу́собных нестрое́ний, да вси, живу́щии в ней, в любви́ и ми́ре пребыва́юще, ти́хое и безмяте́жное житие́ поживу́т и, благ ве́чных моли́твами Твои́ми сподо́бившеся, возмо́гут ку́пно с Тобо́ю и все́ми святы́ми восхваля́ти Бо́га на небеси́ во ве́ки. Ами́нь.

Молитва ина.

О́, Всепе́тая и Преблагослове́нная Де́во, Ма́ти Христа́ Бо́га на́шего, приими́ моле́ния нас Тебе́ прославля́ющих, Тебе́ благодаре́ния принося́щих и почита́ющих честну́ю ико́ну сию́, от лет дре́вних в ве́си Жиро́вицстей явле́нную. Не таи́м благодея́ния Твоя́, Богоро́дице, и па́ки испове́дуем, я́ко сия́ ико́на Твое́ю благода́тною си́лою всем, с ве́рою приходя́щим к ней, источа́ет неоску́дныя ми́лости: просвеща́ет сердца́ благоче́стием, укрепля́ет си́лы осла́бленныя и исцеля́ет не́мощи душе́вныя и теле́сныя. О, Всепе́тая Цари́це Небе́сная, приими́ благода́рственное пе́ние и никогда́же лиши́ нас Твоего́ Небе́сного покро́ва и заступле́ния — вся бо мо́жет моли́тва Ма́тери к Милосе́рдному Боже́ственному Сы́ну, о сем бо вели́ком заступле́нии возвеща́ет нам сия́ ма́лая ико́на, я́ко безце́нное сокро́вище, на сем ме́сте обрете́нное. Благода́тная Ма́ти Бо́жия, Ты, и в огни́ о́браз сей сохра́ншая, па́ки да́руеши его́ в зало́г Твоея́ бли́зости к нам и всегда́шняго заступле́ния. О́, Пречи́стая Влады́чице, умягчи́ сердца́ на́ша, окамене́нныя грехо́м, да, ожи́вше благода́тными Твои́ми моли́твами, испо́лним Боже́ственныя за́поведи Сы́на Твоего́, Го́спода на́шего Иису́са Христа́, и та́ко дости́гнем несконча́емаго дне Ца́рствия Бо́жия, вне́же и зва́ни есмы́ со все́ми святы́ми. Аминь.